12. ฐานะการเงินและผลการดำเนินงาน

1) สรุปรายงานการสอบบัญชี

ในระยะเวลาบัญชี 3 ปีที่ผ่านมา
ผู้สอบบัญชีได้ให้ความเห็นต่องบการเงินของบริษัทไว้ในรายงานของผู้สอบบัญชีรับอนุญาติแบบไม่มีเงื่อนไข

2) อัตราส่วนทางการเงิน

-   อัตราส่วนแสดงสภาพคล่อง

  ----------------------------------- ----------- ----------- -----------
                                      2547        2546        2545

  อัตราส่วนสภาพคล่อง (เท่า)               2.03        5.38        4.45

  อัตราส่วนสภาพคล่องหมุนเร็ว (เท่า)         1.12        3.41        2.67

  อัตราการหมุนเวียนของลูกหนี้การค้า (เท่า)    13.66       13.42       12.30

  ระยะเวลาถัวเฉลี่ยในการเก็บหนี้ (วัน)       27          27          29

  อัตราการหมุนเวียนของสินค้าคงคลัง (เท่า)    43.31       39.52       47.30

  ระยะเวลาขายสินค้าเฉลี่ย (วัน)            8           9           8

  อัตราการหมุนเวียนของเจ้าหนี้ (เท่า)        30.92       26.61       22.08

  ระยะเวลาการชำระหนี้ (วัน)              12          14          16

  Cash Cycle                          23          22          21
  ----------------------------------- ----------- ----------- -----------

-   อัตราส่วนแสดงความสามารถในการทำกำไร

  ----------------------------------- ----------- ----------- -----------
                                      2547        2546        2545

  อัตรากำไรเบื้องต้นต่อยอดขาย (%)          11.60       15.90       17.79

  อัตรากำไรสุทธิ (%)                     1.70        5.16        5.37

  อัตราผลตอบแทนต่อผู้ถือหุ้น (%)             3.58        9.26        8.04
  ----------------------------------- ----------- ----------- -----------

-   อัตราส่วนแสดงประสิทธิภาพในการดำเนินงาน

  ------------------------------------ ----------- ----------- -----------
                                       2547        2546        2545

  อัตราผลตอบแทนจากการลงทุนในสินทรัพย์ (%)   3.07        8.44        6.95

  อัตราผลตอบแทนจากการลงทุนในสินทรัพย์ถาวร   19.36       35.48       33.81
  (%)                                                          

  อัตราหมุนของสินทรัพย์ (เท่า)               1.81        1.64        1.29
  ------------------------------------ ----------- ----------- -----------

-   อัตราส่วนวิเคราะห์นโยบายทางการเงิน

  ------------------------------------- ----------- ----------- -----------
                                        2547        2546        2545

  อัตราส่วนหนี้สินต่อส่วนของผู้ถือหุ้น (เท่า)        0.24        0.10        0.10

  อัตราส่วนแสดงความสามารถในการจ่ายดอกเบี้ย   55.10       324.74      466.66
  (เท่า)                                                         

  อัตราการจ่ายเงินปันผล (%)                 79.79       67.75       73.15

  มูลค่าตามบัญชีต่อหุ้น (บาท)                  20.92       21.05       20.38
  ------------------------------------- ----------- ----------- -----------

คำอธิบายอัตราส่วนทางการเงิน

1.  บริษัทมีอัตราส่วนสภาพคล่องเท่ากับ 2.03 เท่าในปี 2547 ลดลงจาก 5.38 เท่าในปี 2546
    รวมถึงบริษัทมีอัตราส่วนสภาพคล่องหมุนเร็วลดลงเป็น 1.12 เท่าในปี 2547 จาก 3.41
    เท่าในปี 2546 ซึ่งเป็นผลมาจากการกู้ยืมเงินระยะสั้นจากสถาบันการเงินและบริษัทที่เกี่ยวข้อง
    พร้อมทั้งมีหนี้สินที่เกิดจากการลงทุนในบริษัทร่วมจึงทำให้บริษัทมีหนี้สินหมุนเวียนเพิ่มขึ้นเป็นผลให้อัตราส่วนสภาพคล่องหมุนเวียนลดลง

2.  บริษัทมีอัตราส่วนหนี้สินต่อส่วนของผู้ถือหุ้นในปี 2547 เท่ากับ 0.24 เท่าเพิ่มขึ้นกว่าปี 2546
    หนี้สินหมุนเวียนที่เพิ่มขึ้นส่วนใหญ่มาจากการกู้ยืมเงินเพื่อการขยายกำลังการผลิต
    สำหรับหนี้สินไม่หมุนเวียนเพิ่มขึ้นเนื่องจากมีการรับรู้ผลขาดทุนล้ำเงินลงทุนในบริษัทร่วม
    ส่วนของผู้ถือหุ้นใกล้เคียงกับปี 2546

3.  อัตราการหมุนเวียนของสินทรัพย์ต่างๆ เช่น ลูกหนี้ สินทรัพย์รวม
    เพิ่มขึ้นจากปีก่อนแสดงให้เห็นถึงความคล่องตัวในการเรียกเก็บหนี้และการใช้ประโยชน์จากทรัพย์สินที่มีอยู่ก่อให้เกิดรายได้มากขึ้นกว่าปีก่อน
    ส่วนอัตราการหมุนเวียนของสินค้าคงเหลือเพิ่มขึ้นจากปีก่อนเนื่องจากบริษัทสำรองสินค้าในช่วงสิ้นปีไว้สูงขึ้นเพื่อรองรับการขายในต้นปี
    2548

4.  บริษัทมีความสามารถในการทำกำไรลดลงจากปีก่อนเนื่องจากตลาดมีการแข่งขันที่รุนแรงพร้อมทั้งราคาวัตถุดิบที่เป็นสินค้าเกษตรได้ปรับราคาสูงขึ้นมากซึ่งเป็นปัจจัยสำคัญที่สำคัญที่สุด
    อีกทั้งบริษัทต้องใช้กลยุทธ์ด้านราคา การส่งเสริมการขาย
    การพัฒนาคุณภาพสินค้าเพื่อเพิ่มยอดขายและเพิ่มส่วนแบ่งทางการตลาดการ
    รวมถึงการเพิ่มประสิทธิภาพการผลิต การคิดค้นผลิตภัณฑ์ใหม่ และการพัฒนาองค์กร
    ทำให้อัตรากำไรขั้นต้นลดลงจากร้อยละ 15.90 เป็นร้อยละ 11.60 ในปี 2547

5.  ส่วนของผู้ถือหุ้นเฉลี่ยเติบโตขึ้นในอัตราที่สูงกว่าการเติบโตของผลกำไร
    จึงทำให้ผลตอบแทนต่อส่วนของผู้ถือหุ้นเฉลี่ยลดลงจากร้อยละ 9.26 ในปี 2546 เป็น ร้อยละ
    3.58 ในปี 2547
    เนื่องจากบริษัทรับรู้ส่วนปรับปรุงจากการแปลงค่างบการเงินที่เป็นเงินตราต่างประเทศและบริษัทฯ
    มีผลกำไรในปี 2547 ลดลงด้วย

6.  บริษัทมีสินทรัพย์เพิ่มขึ้นในอัตราที่สูงกว่าการเติบโตของผลกำไร
    ทำให้อัตราผลตอบแทนต่อสินทรัพย์ลดลงจากร้อยละ 8.44 ในปี 2546 เป็นร้อยละ 3.07 ในปี
    2547 สินทรัพย์ที่เพิ่มขึ้นส่วนใหญ่มาจากสินทรัพย์ถาวรที่สูงขึ้น
    เนื่องจากมีการสร้างโรงงานแห่งใหม่สำหรับธุรกิจอาหารปลาที่จังหวัดเพชรบุรี
    และสินค้าคงเหลือที่เพิ่มขึ้นในช่วงปลายปีเพื่อรองรับการเติบโตในปี 2548

7.  ถึงแม้ว่าบริษัทมีสภาพคล่องลดลงจากปีที่ผ่านมาแต่ยังคงมีการบริหารสินทรัพย์หมุนเวียนที่สามารถเปลี่ยนเป็นเงินสดได้ดี
    อัตราหมุนเวียนของสินค้าสำเร็จรูปโดยเฉลี่ยเท่ากับ 43.31
    และระยะเวลาขายสินค้าเฉลี่ยเท่ากับ 8 วันเร็วขึ้นกว่าปี 2546 ซึ่งอยู่ที่ 9 วัน

3) คำอธิบายและการวิเคราะห์ฐานะการเงินและผลการดำเนินงาน

รายได้

รายได้จากการขายและรายได้ค่าเช่า

รายได้ส่วนใหญ่มาจากรายได้จากการขายซึ่งแบ่งเป็นผลิตภัณฑ์อาหารกุ้งร้อยละ 55
ผลิตภัณฑ์อาหารปลาร้อยละ 40 และวัตถุดิบร้อยละ 5 ยอดขายในปี 2547 เท่ากับ 1,075 ล้านบาท
เพิ่มขึ้นจาก 173 ล้านบาทหรือคิดเป็นร้อยละ 19 เมื่อเทียบกับปีก่อน
โดยอาหารกุ้งมีสัดส่วนการขายลดลงจากปีก่อนคิดเป็นร้อยละ 4
ส่วนอาหารปลามีสัดส่วนเพิ่มขึ้นจากปีก่อนคิดเป็นร้อยละ 5 สำหรับรายได้ค่าเช่าลดลงเล็กน้อยจากปี
2546

รายได้อื่น

รายได้อื่นของบริษัทมีจำนวน 13 ล้านบาท ประกอบด้วยดอกเบี้ยรับ 2 ล้านบาท
กำไรจากการจำหน่ายทรัพย์สิน 2 ล้านบาท รายได้จากการชดเชยการส่งออก 3 ล้านบาท และอื่นๆ
6 ล้านบาท

ต้นทุนขาย

ต้นทุนต่อยอดขายเพิ่มขึ้นจากร้อยละ 84 ในปี 2546 เป็นร้อยละ 88 ในปี 2547
ต้นทุนที่เพิ่มขึ้นส่วนใหญ่มาจากต้นทุนวัตถุดิบ

รายจ่าย

ค่าใช้จ่ายในการขายและบริหารและส่วนแบ่งผลขาดทุนจากเงินลงทุนฯ

อัตราค่าใช้จ่ายในการขายและบริหารต่อยอดขายใกล้เคียงกับปีก่อนอยู่ที่ประมาณร้อยละ 12
อัตราส่วนแบ่งผลขาดทุนจากเงินลงทุนต่อยอดขายใกล้เคียงกับปีก่อนคือเท่ากับร้อยละ 1

ดอกเบี้ยจ่าย

อัตราดอกเบี้ยจ่ายต่อยอดขายเพิ่มขึ้นจากร้อยละ 0.02 ในปี 2546 เป็นร้อยละ 0.04 ในปี 2547
ซึ่งดอกเบี้ยส่วนใหญ่เป็นดอกเบี้ยที่เกิดจากการทำธุรกรรมกับสถาบันการเงินปกติ

ภาษีเงินได้นิติบุคคล 

อัตราภาษีเงินได้นิติบุคลต่อยอดขายลดลงจากร้อยละ 1.08 ในปี 2546 เป็นร้อยละ 0.42 ในปี
2547
เนื่องจากมีผลประกอบการขาดทุนจากกิจการได้รับการส่งเสริมการลงทุนจึงทำให้ผลประกอบการโดยรวมของบริษัทมีกำไรลดลงจึงเสียภาษีเงินได้นิติบุคคลน้อยกว่าปี
2546
รวมทั้งบริษัทเริ่มใช้สิทธิประโยชน์จากบัตรส่งเสริมการลงทุนเพื่อการยกเว้นภาษีเงินได้นิติบุคคล

กำไรสุทธิ

ผลกระทบจากระดับราคาวัตถุดิบผลิตอาหารสัตว์น้ำในประเทศที่เพิ่มขึ้นเป็นสาเหตุที่ทำให้อัตรากำไรขั้นต้นลดลงจากร้อยละ
15.90 ในปี 2546 อยู่ที่ร้อยละ 11.60 ในปี 2547 และอัตรากำไรจากการดำเนินงานในปี 2547
ลดลงจากร้อยละ 5.32 ในปี 2546 อยู่ที่ร้อยละ 1.75

ดังนั้นในปี 2547 บริษัทมีกำไรสุทธิจำนวน 19 ล้านบาท ลดลงจากปีก่อนคิดเป็นร้อยละ 61
คิดเป็นกำไรต่อหุ้นในปี 2547 เท่ากับ 0.75 บาท

การจ่ายเงินปันผล

ในวันที่ 24 กุมภาพันธ์ 2548 คณะกรรมการบริษัทได้มีมติให้จ่ายเงินปันผลสำหรับผลการดำเนินปี
2547 จากกำไรสะสมในส่วนของกิจการที่ไม่ได้รับการส่งเสริมการลงทุนแก่ผู้ถือหุ้นในอัตราหุ้นละ
0.60 บาท โดยจะเสนอต่อที่ประชุมสามัญผู้ถือหุ้นครั้งที่ 1/2548 ซึ่งกำหนดให้มีขึ้นในวันที่ 4
เมษายน 2548 เพื่อพิจารณาอนุมัติ

สรุปได้ว่าเงินปันผลจ่ายให้แก่ผู้ถือหุ้นในปี 2547 รวมทั้งสิ้นเท่ากับ 15 ล้านบาท คิดเป็นร้อยละ
79.80 ของผลกำไรสุทธิในรอบปี

สินทรัพย์

ณ วันที่ 31 ธันวาคม 2547 บริษัทมีสินทรัพย์รวม 647 ล้านบาทเพิ่มขึ้น 70 ล้านบาท
ประกอบด้วยสินทรัพย์หมุนเวียนร้อยละ 38 เงินลงทุนระยะยาวร้อยละ 16
สินทรัพย์ถาวรที่ใช้ในการดำเนินงานร้อยละ 46

สินทรัพย์ถาวรเพิ่มขึ้นจากปีที่ผ่านมาเนื่องจากบริษัทมีการซื้อเครื่องจักรและก่อสร้างโรงงานอาหารปลาแห่งใหม่

หนี้สิน

ในส่วนโครงสร้างหนี้สินมีจำนวน 124 ล้านบาทเพิ่มขึ้น 73 ล้านบาท
ประกอบด้วยหนี้สินหมุนเวียนร้อยละ 97
เพิ่มขึ้นจากปีที่ผ่านมาส่วนใหญ่เป็นการกู้ยืมเงินจากสถาบันการเงินและจากบริษัทที่เกี่ยวข้องกัน
อีกส่วนหนึ่งเป็นหนี้สินหมุนเวียนที่เกิดจากการลงทุนเพิ่มในบริษัทร่วม หนี้สินไม่หมุนเวียนร้อยละ 3
เป็นหนี้สินที่เกิดจากการขาดทุนล้ำเงินลงทุนในบริษัทร่วม มีอัตราส่วนหนี้สินต่อส่วนของผู้ถือหุ้นเท่ากับ
0.24 เพิ่มขึ้นจากปี 2546 ซึ่งมีอัตราส่วนหนี้สินต่อส่วนของผู้ถือหุ้นเท่ากับ 0.10

ส่วนของผู้ถือหุ้น

ส่วนของผู้ถือหุ้นในปี 2547 ลดลงจำนวน 3 ล้านบาทจาก 526 ล้านบาทในปี 2546 เป็น 523
ล้านบาท สาเหตุที่ลดลงมาจากการปรับปรุงการแปลงค่างบการเงินที่เป็นเงินตราต่างประเทศ
และบริษัทฯ มีผลกำไรลดลงในปี 2547

งบกระแสเงินสด

บริษัทมีเงินสดสุทธิได้มาจากกิจกรรมดำเนินงานเท่ากับ 33 ล้านบาทส่วนใหญ่มาจากกำไรสุทธิ
มีเงินสดสุทธิใช้ไปในกิจกรรมการลงทุนเท่ากับ 51
ล้านบาทส่วนใหญ่เป็นการลงทุนในการซื้อทรัพย์สินซึ่งเป็นผลมาจากการสร้างโรงงานอาหารปลาแห่งใหม่เพื่อรองรับการขยายกำลังการผลิตและการใช้สิทธิประโยชน์ของ
BOI บริษัทมีเงินสดสุทธิใช้ไปในกิจกรรมจัดหาเงินเท่ากับ 40
ล้านบาทโดยส่วนใหญ่มาจากการกู้ยืมเงินระยะสั้นจากสถาบันการเงินและบริษัทที่เกี่ยวข้องกันจำนวน
57 ล้านบาท พร้อมทั้งจ่ายเงินปันผลของครึ่งปีหลัง 2546 จำนวนเงิน 13.75 ล้านบาท

4) ค่าตอบแทนของผู้สอบบัญชี

ค่าตอบแทนผู้สอบบัญชีประกอบด้วยค่าตอบแทนจากการสอบบัญชีจำนวน 460,000 .00 บาท
และค่าบริการอื่นจำนวน 21,561.00 บาท

5) รายงานของคณะกรรมการ

คณะกรรมการบริษัทเป็นผู้รับผิดชอบต่องบการเงินรวมของบริษัทและบริษัทร่วม
รวมถึงสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลยพินิจอย่างระมัดระวังและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน